次韻馬參謀新作山亭
作者：葉夢得
朝代：宋

paragraphs: 家山千仞聳亭亭，夢繞苕溪十里青。
苦厭簿書迷老景，坐懷丘壑寄頹齡。
稚川可復尋勾漏，靈運能忘過始寧。
疊石且從開小徑，苦寒仍喜報餘馨。
天工未擬藏遺巧，物態何曾有遁形。
散策便思穿窈窕，沉鉤真欲釣清泠。
已看袖裏攜東海，端向籬中得畫屏。
半世生涯皆福地，不妨歸更侍祠庭。